b"\n_START_ARTICLE_\nPan\xc4\x8den Lama\n_START_SECTION_\nNejasnost glede sedanjega Pan\xc4\x8den Lame\n_START_PARAGRAPH_\nO tem, kdo je sedanja \xe2\x80\x93 enajsta \xe2\x80\x93 reinkarnacija Pan\xc4\x8den Lame ni enotnega mnenja. Po tem, ko je bil de\xc4\x8dek, ki so ga tibetanski Lame prepoznali kot 11. Pan\xc4\x8den Lamo (Gend\xc3\xbcn \xc4\x8c\xc3\xb6kyi Njima) leta 1995 ugrabljen in odpeljan v neznano, je kitajska vlada razglasila za 11. Pan\xc4\x8den Lamo drugega de\xc4\x8dka (\xc4\x8c\xc3\xb6kji Gjalpo ali D\xc5\xbejainsain / Gyaincain Norbu). Ker Dalajlame in Pan\xc4\x8den Lame tradicionalno prepoznavajo reinkarnacije eden drugega,. kar je glede na uradne kitajske vire izjavil tudi 10. Pan\xc4\x8den Lama, vidijo nekateri v ugrabitvi tibetanskega de\xc4\x8dka poskus kitajske vlade, da prevzame nadzor nad prepoznavanjem reinkarnacij in vzgojo obeh najvi\xc5\xa1jih avtoritet ter s tem na\xc4\x8dne temelje tibetanskega budizma in prihodnosti Tibeta nasploh, posebno ker se sicer ne zanima za ustoli\xc4\x8devanje Lam. Kitajska vlada temu ostro oporeka in trdi, da je bila kon\xc4\x8dna odlo\xc4\x8ditev o prepoznanju obeh neko\xc4\x8d v rokah kitajskega cesarja.\n_START_SECTION_\nDeseti Pan\xc4\x8den Lama\n_START_PARAGRAPH_\nKontroverzen lik je bil \xc5\xbee 10. Pan\xc4\x8den Lama \xc4\x8c\xc3\xb6kji Gjaltsen (19. 2.1938 \xe2\x80\x93 28. 1. 1989), po pobegu 14. Dalajlame v Indijo leta 1959 najpomembnej\xc5\xa1a politi\xc4\x8dna figura v Tibetu._NEWLINE_S podobnimi stremljenji kot Dalajlama, je leta 1956 Pan\xc4\x8den Lama odprl \xc5\xa1olo v \xc5\xa0igatseju, ki naj bi \xc5\xa1tudentom zagotavljala moderno izobrazbo ter jih opremila za soo\xc4\x8danje z izzivi novih odnosov med Tibetom in zunanjim svetom. Kitajske oblasti so sumile, da je izkoristil \xc5\xa1olo za urjenje kontrarevolucionarjev za Tibetansko vstajo 10. marca 1959. _NEWLINE_Po pobegu Dalajlame v Indijo je Pan\xc4\x8den Lama odposlal v Peking telegram, v katerem je izrazil podporo zadu\xc5\xa1itvi mar\xc4\x8devskega upora ter pozval Tibetance, naj podprejo Kitajsko vlado. Leta 1962 je Pan\xc4\x8den Lama kitajskemu ministrskemu predsedniku \xc5\xbdou Enlaju poslal peticijo, v kateri je dokumentiral te\xc5\xbeke razmere, s katerimi se soo\xc4\x8da njegovo ljudstvo, ki umira v prisilnih delovnih tabori\xc5\xa1\xc4\x8dih ter \xc5\xa1kodo, ki je prizadeta njegovi de\xc5\xbeeli v imenu socialisti\xc4\x8dnih reform. Ta smela kriti\xc4\x8dnost se je nana\xc5\xa1ala na vse vidike \xc5\xbeivljenja na Tibetu, od neuspe\xc5\xa1nih kmetijskih reform do verskega preganjanja in sistemskega rasizma. Predvidljivo, predsedniku Mau je prekipelo. Peticijo je ozna\xc4\x8dil kot\xc2\xa0\xc2\xbbzastrupljeno pu\xc5\xa1\xc4\x8dico, ki so jo v komunisti\xc4\x8dno partijo usmerili reakcionarni fevdalni gospodje\xc2\xab. Pan\xc4\x8den Lama je bil zaprt in pre\xc5\xbeivel v zaporu petnajst let, ne\xc4\x8dlove\xc5\xa1ko mu\xc4\x8den, njegov polo\xc5\xbeaj pa je kulturna revolucija le \xc5\xa1e poslab\xc5\xa1ala. Krute pogoje, ki jim je bil podvr\xc5\xbeen Pan\xc4\x8den Lama je leta 1979 popisal kitajski disident Wei Jingsheng. Pan\xc4\x8den Lama je od\xc5\xa1el v zapor kot mladeni\xc4\x8d \xc5\xa1tiriindvajsetih let in pri\xc5\xa1el iz njega kot starec \xc5\xa1ibkega zdravja \xe2\x80\x93 pri 40 letih. \xc4\x8c\xc3\xb6kji Gjaltsen je bil leta 1977 spu\xc5\xa1\xc4\x8den, vendar je ostal v Pekingu v hi\xc5\xa1nem priporu do leta 1982. Leta 1979 se je poro\xc4\x8dil \xe2\x80\x93 s Kitajsko zdravnico, ki je delala v Rde\xc4\x8di armadi \xe2\x80\x93 in dobil leta 1983 h\xc4\x8derko, kar je bilo za njegov verski status zelo kontroverzno vedenje._NEWLINE_Leta 1989 je bilo 10. Pan\xc4\x8den Lami kon\xc4\x8dno, po dolgih letih, dovoljeno ponovno obiskati doma\xc4\x8di \xc5\xa0igatse. 23. januarja je sodeloval v verskem obredu v samostanu Ta\xc5\xa1i Lunpo, ki ga je nekdaj vodil. Dogodek se je spremenil v najve\xc4\x8dje sre\xc4\x8danje tibetanskih verskih in politi\xc4\x8dnih vodij, skupaj z ljudskimi mno\xc5\xbeicami, od leta 1959 dalje. Pred 30.000-glavo mno\xc5\xbeico je imel Pan\xc4\x8den Lama govor. Spregovoril je o trpljenju tibetanskega ljudstva pod jarmom okupacije. Pozval je oblasti, naj Dalajlami dovolijo sodelovati z njim v ustvarjanju Tibetanske politike ter kriti\xc4\x8dno spregovoril o kitajskem zapostavljanju religije in kulture Tibetanskega naroda. Med drugim je izrekel:\xc2\xa0\xc2\xbb\xc4\x8ce primerjamo ceno na\xc5\xa1ega (Tibetanskega) \xc5\xbertvovanja z razvojem, ki ga opa\xc5\xbeam, je moj ob\xc4\x8dutek, da je na\xc5\xa1a \xc5\xbertev bistveno ve\xc4\x8dja. Na\xc5\xa1e \xc5\xbertvovanje dale\xc4\x8d presega na\xc5\xa1 razvoj.\xc2\xab\xc2\xa0 Nekaj dni kasneje, 28. januarja 1959, je 10. Pan\xc4\x8den Lama \xc4\x8c\xc3\xb6kji Gjaltsen nepri\xc4\x8dakovano umrl, star 50 let._NEWLINE_Uradni viri pravijo, da zaradi sr\xc4\x8dnega napada. Neuradni, da zaradi zastrupitve. Javna preiskava ni bila nikoli opravljena._NEWLINE_\xc4\x8ceprav so nekateri v Pan\xc4\x8den Lami v dolo\xc4\x8denih obdobjih njegovega \xc5\xbeivljenja videli kot kitajsko marioneto, se je proti koncu njegovega \xc5\xbeivljenja povrnilo zaupanje v njegovo skrb za tibetansko ljudstvo in njegovo vero. Tudi Dalajlama meni, da je 10. Pan\xc4\x8den Lama storil vse, kar je bilo v njegovi mo\xc4\x8di, da bi pomagal svojemu ljudstvu v nemogo\xc4\x8di situaciji. Prav tako je tudi Pan\xc4\x8den Lamova h\xc4\x8derka Jab\xc5\xa1i Pan Rinzinvangmo oz.Rend\xc5\xbei, ki je kasneje pobegnila v ZDA in pod mecenstvom Stevena Seagala kon\xc4\x8dala univerzitetni \xc5\xa1tudij, medijem pojasnila, da se je njen o\xc4\x8de od nekdaj zavzemal za dobrobit Tibetanskega ljudstva, in da \xc5\xbeeli njegovim stopinjam slediti tudi sama.\n_START_SECTION_\nEnajsti Pan\xc4\x8den Lama\n_START_PARAGRAPH_\nPo smrti 10. Pan\xc4\x8den Lame se je za\xc4\x8delo temeljito iskanje njegove reinkarnacije, v katerega je bilo vklju\xc4\x8deno veliko \xc5\xa1tevilo udele\xc5\xbeencev in metod. 14. aprila 1995 je Njegova svetost Dalajlama razglasil ime nove reinkarnacije Pan\xc4\x8den Lame: Gedun \xc4\x8c\xc3\xb6kji Njima (Dge-'dun Chos-kyi Nyi-ma), rojenega 25. aprila 1989 (polno ime prepoznane reinkarnacije: Tenzin Gedun Je\xc5\xa1e Tinlej Puntsog Pal Sangpo). Dan kasneje, 15. aprila 1995, kitajska kritizira dejanje Njegove svetosti Dalajlame. 17. aprila 1995 \xc5\xa1estletni de\xc4\x8dek in njegova dru\xc5\xbeina izginejo v neznano. \xc5\xa0estletni de\xc4\x8dek s tem postane najmlaj\xc5\xa1i politi\xc4\x8dni zapornik na svetu. Isto\xc4\x8dasno je izginil tudi vodja delegacije, ki je na\xc5\xa1la reinkarnacijo, \xc4\x8cadrel Rinpo\xc4\x8de, opat samostana Ta\xc5\xa1i Lunpo, ter nekaj drugih \xc4\x8dlanov delegacije, ki je iskala reinkarnacijo. (\xc4\x8cadrel Rinpo\xc4\x8de, obsojen na\xc2\xa0\xc2\xbbizdajo dr\xc5\xbeavnih skrivnosti\xc2\xab\xc2\xa0je bil leta 2005 izpu\xc5\xa1\xc4\x8den, vendar zadr\xc5\xbean v molku hi\xc5\xa1nega pripora.) Vodstvo samostana Ta\xc5\xa1i Lunpo je bilo kmalu zamenjano, obenem pa se je komunisti\xc4\x8dna vlada lotila verske naloge in 29. novembra 1995 tibetanskemu ljudstvu sve\xc4\x8dano predstavila de\xc4\x8dka, ki ga je sama prepoznala kot pravo reinkarnacijo Pan\xc4\x8den Lame. De\xc4\x8dku je ime Gjaltsen Norbu ali Gjansain Norbu (Rgyal-mtshan Nor-bu), njegovemu ustoli\xc4\x8denju 8. decembra 1995 pa so sledili mno\xc5\xbei\xc4\x8dni protesti po vsem Tibetu, pa tudi v tujini. Tibetanci trdijo, da pri izboru Pan\xc4\x8den Lame ne gre za politi\xc4\x8dno funkcijo, ki bi jo lahko zapolnil kdorkoli, ampak je to stvar vere in duhovnosti.  Kitajska vlada pa je prepovedala javno dru\xc5\xbeenje in razprave o Pan\xc4\x8den Lamini reinkarnaciji, obenem pa so prepovedali tudi romarske obhode njegovega samostana._NEWLINE_Pod pritiskom vztrajnih zahtev mednarodne javnosti, organizacij, kakr\xc5\xa1ni sta OZN in Amnesty International ter razli\xc4\x8dnih vlad, je kitajska vlada pojasnila, da so de\xc4\x8dka odpeljali na varno, kot pravijo, na \xc5\xbeeljo njegovih star\xc5\xa1ev, vendar od tedaj o fantu, ki je 25. aprila 2007 po kitajskem zakonu dosegel polnoletnost, ni znanega ni\xc4\x8d ve\xc4\x8d, nobenega dokaza ni, da je \xc5\xa1e \xc5\xbeiv in zdrav. Dalajlama, ki se zaveda odgovornosti, ki ga ima vsak Pan\xc4\x8den Lama v prepoznavanju njegove reinkarnacije, se zaveda tudi nevarnosti sleparskega prepoznanja la\xc5\xbenega Dalajlame. Zato poziva mednarodno javnost k pomo\xc4\x8di:\xc2\xa0\xc2\xbbVarnost Gedun \xc4\x8c\xc3\xb6kji Njime in njegove verske vzgoje je zame osebno posebnega pomena. Zato pozivam vse vlade, verske organizacije in organizacije za za\xc5\xa1\xc4\x8dito \xc4\x8dlovekovih pravic, da intervenirajo in zagotovijo varnost in svobodo mladega Pan\xc4\x8den Lame.\xc2\xab\xc2\xa0Obenem pa je \xc5\xbee ve\xc4\x8dkrat povedal, da se v tak\xc5\xa1nih okoli\xc5\xa1\xc4\x8dinah, kot so sedaj, ne bo reinkarniral v Tibetu, pa\xc4\x8d pa v svobodni de\xc5\xbeeli.   Leta 2005 se je kitajska vlada, spet na pritisk svetovne javnosti (posebno Komisije ZN o otrokovih pravicah), ponovno oglasila, in povedala, da je de\xc4\x8dek \xc5\xbeiv, da se pridno u\xc4\x8di in da so vsi podatki o njem zaupni zaradi njegove varnosti. \xc5\xa0e vedno ni nobenih dokazov o tem, in \xc5\xa1e vedno ni nobene mo\xc5\xbenosti za neodvisno raziskavo. Ugrabitev Gedun \xc4\x8c\xc3\xb6kji Njime kr\xc5\xa1i doma\xc4\x8de zakone, konvencijo ZN o otrokovih pravicah ter druge mednarodne zakone. Prav tako pa tudi kr\xc5\xa1i pravico Tibetancem, da bi delovali v skladu s svojo religijo.\n_START_SECTION_\nZgodovina Pan\xc4\x8den Lam\n_START_PARAGRAPH_\nPan\xc4\x8den Lame nosijo del odgovornosti pri iskanju reinkarnacije Dalajlam, in obratno. To tradicijo je za\xc4\x8del 5. Dalajlama, Ngawang Lobsang, imenovan tudi Veliki peti, ki je prepoznal v svojem u\xc4\x8ditelju, Lobsang \xc4\x8c\xc3\xb6kji Gjalstenu (1567-1662), reinkarnacijo Pan\xc4\x8den Lame (velikega u\xc4\x8denjaka) samostana Ta\xc5\xa1i Lunpo (Bkra-shis Lhung-po) v \xc5\xa0igatseju. Skozi to dejanje so bile tudi njegove tri prej\xc5\xa1nje reinkarnacije posthumno prepoznane kot Pan\xc4\x8den Lame, naziv pa ni ve\xc4\x8d pomenil le opata samostana, kot do tedaj, pa\xc4\x8d pa konkretno linijo reinkarnacij. S svojimi mirovnim delovanjem, eruditstvom in spo\xc5\xa1tovanjem, ki ga je \xc5\xbeel med Tibetanci je postavil Gelugpa red na trdno podlago, na kateri je lahko nadaljeval svoje duhovno poslanstvo. Podobno kot njegov neposredni predhodnik, sloviti Gjalva Ensapa, je Lobsanga \xc4\x8c\xc3\xb6kji Njima s svojimi teksti raz\xc5\xa1iril in pojasnil \xc5\xa1tevilne meditativne prakse, rituale in liturgijo. Nekatera besedila Pan\xc4\x8den Lam so po ve\xc4\x8d stoletjih \xc5\xa1e vedno klju\xc4\x8dni del repertoarja Gelug \xc5\xa1ole tibetanskega budizma (Guru joga, Mahamudra idr.). Za prvega Pan\xc4\x8den Lamo velja Kedrup D\xc5\xbee, u\xc4\x8denec ene najve\xc4\x8djih osebnostih Tibetanskega budizma, u\xc4\x8denjaka in jogija Lame Tsongkhape. Khedrup D\xc5\xbee je bil tudi sam velik mojster, znan po karizmi in lucidnih komentarjih poglobljenih tekstov svojega u\xc4\x8ditelja. Khedrup D\xc5\xbee je igral pomembno vlogo v vzgoji Gedun Drupa, najmlaj\xc5\xa1ega med Tsongkhapovimi u\xc4\x8denci, ki je kasneje postal bolj znan kot prvi Dalajlama. Gedun Drup je zgradil samostan Ta\xc5\xa1i Lunpo (Bkra-shis Lhung-po) ter ga v svoji kasnej\xc5\xa1i reinkarnaciji \xe2\x80\x93 kot peti Dalajlama \xe2\x80\x93 podaril svojemu u\xc4\x8ditelju, Lobsang \xc4\x8c\xc3\xb6kji Gjalstenu. Ta\xc5\xa1i Lunpo je od tedaj rezidenca Pan\xc4\x8den Lam."